Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 116/14/5502	Čadca, 6.5.2014
EEČ : 2-37-117-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: robotník
že ako otec maloletých detí XXXXX, nar. XXXXX a XXXXX, nar. XXXXX, ktorí sú vo výchove a starostlivosti u svojej matky XXXXX, nar. XXXXX, bytom XXXXX - XXXXX, okres Čadca, si úmyselne riadne neplnil svoju vyživovaciu povinnosť, k vyživovacej povinnosti bol zaviazaný právoplatným rozsudkom Okresného súdu v Čadci pod spisovou značkou 6P 35/2011 zo dňa 16.05.2012, právoplatný dňom 20.07.2012, a to prispievať mesačne na výživnom na dcéru Žanetu v sume 100,-- € a na syna Martina v sume 70,-- €, ktoré mal platiť vždy do 15. dňa v mesiaci vopred k rukám matky, neplatil výživné v dobe od mesiaca júl 2013, čím za uvedené obdobie na výživnom dlhoval  1.700,-- €,

lebo zanikla trestnosť činu

Odôvodnenie:
Uznesením povereného príslušníka Obvodného oddelenia PZ Krásno nad Kysucou pod ČVS:ORP-114/KK-CA-2014 zo dňa 18.03.2014 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku, vznesené obvinenie XXXXX, pre prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je uvedené vo výrokovej časti uznesenia. 

   Dňa 05.05.2014 predložil poverený príslušník  PZ spisový materiál s návrhom na zastavenie trestného stíhania, pričom svoj návrh odôvodnil tým, že obvinený výživné v plnej výške uhradil, čím využil ustanovenie §  86  písmeno a) Trestného zákona. 

   Preskúmaním spisového materiálu bolo zistené, že návrh povereného policajta je dôvodný.

   Svedkyňa - poškodená XXXXX uviedla, že XXXXX jej nepravidelne platil výživné od mesiaca júl 2013. Uhradil dňa 21.10.2013 sumu 170,- €, dňa 26.11.2013 170,- €, dňa 16.12.2013 170,- €, dňa 20.01.2014 170,- € a dňa 21.02.2014 sumu 170,- €, a to všetko poštovými poukážkami, následne uhradil dňa 21.03.2014 sumu 200,- € na účet exekútorského úradu a napokon dňa 22.04.2014 sumu 680,- € poštovou poukážkou, čím bolo výživné v plnej výške uhradené. 

    Do spisu boli zabezpečené kópie poštových poukážok a kópia príjmového dokladu, ktoré uvádzala vo výpovedi poškodená XXXXX. Podľa týchto bola uhradená suma v celkovej výške 1.730,- €.

    Prečinu zanedbania povinnej výživy podľa § 207 odsek 1 Trestného zákona, sa dopustí ten, kto najmenej tri mesiace v období dvoch rokov neplní, čo aj z nedbanlivosti, povinnosť vyživovať alebo zaopatrovať iného.

   Podľa §  86 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo  nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

   Podľa ustanovenia § 215 odsek 1 písmeno h) Trestného  poriadku prokurátor zastaví trestné stíhanie, ak zanikla trestnosť činu. 

   Vzhľadom k tomu, že obvinený  využil ustanovenie § 86 písmeno a) Trestného zákona a zameškané  výživné v plnej výške uhradil, rozhodol som preto tak, ako je vo výroku tohto uznesenia uvedené a trestné stíhanie obvineného XXXXX som v zmysle § 215 odsek 1 písmeno h) Trestného poriadku  zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor